Tirsdag, den 5. maj 2009

Energimærkning og standardiserede vareoplysninger (omarbejdning) ***I

P6_TA(2009)0345

Europa-Parlamentets lovgivningsmæssige beslutning af 5. maj 2009 om forslag til Europa-Parlamentets og Rådets direktiv om angivelse af energirelaterede produkters energi- og ressourceforbrug ved hjælp af mærkning og standardiserede vareoplysninger (omarbejdning) (KOM(2008)0778 - C6-0412/2008 - 2008/0222(COD))

2010/C 212 E/33

(Fælles beslutningsprocedure – omarbejdning)

Europa-Parlamentet,

der henviser til Kommissionens forslag til Europa-Parlamentet og Rådet (KOM(2008)0778),

der henviser til EF-traktatens artikel 251, stk. 2, og artikel 95, på grundlag af hvilke Kommissionen har forelagt forslaget (C6-0412/2008),

der henviser til den interinstitutionelle aftale af 28. november 2001 om en mere systematisk omarbejdning af retsakter (1),

der henviser til skrivelse af 11. marts 2009 fra Retsudvalget til Udvalget om Industri, Forskning og Energi, jf. forretningsordenens artikel 80a, stk. 3,

der henviser til forretningsordenens artikel 80a og 51,

der henviser til betænkning fra Udvalget om Industri, Forskning og Energi (A6-0146/2009),

der henviser til, at dette forslag ifølge den rådgivende gruppe bestående af de juridiske tjenester i Europa-Parlamentet, Rådet og Kommissionen ikke indebærer andre indholdsmæssige ændringer end dem, der er angivet som sådanne i selve forslaget, og at det, hvad angår de uændrede bestemmelser i de tidligere retsakter sammen med de nævnte ændringer, udelukkende består i en kodifikation af de eksisterende retsakter uden indholdsmæssige ændringer,

(1) EFT C 77 af 28.3.2002, s. 1.

Tirsdag, den 5. maj 2009

P6_TC1-COD(2008)0222

Europa-Parlamentets holdning fastlagt ved førstebehandlingen den 5. maj 2009 med henblik på vedtagelse af Europa-Parlamentets og Rådets direktiv 2009/…/EF om angivelse af energirelaterede produkters energi- og ressourceforbrug ved hjælp af mærkning og standardiserede vareoplysninger (omarbejdning)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen ║,

under henvisning til udtalelse fra Det Europæiske Økonomiske og Sociale Udvalg (1),

under henvisning til udtalelse fra Regionsudvalget (2),

efter proceduren i traktatens artikel 251 (3), og

ud fra følgende betragtninger:

(1) Rådets direktiv 92/75/EØF af 22. september 1992 om angivelse af husholdningsapparaters energi- og ressourceforbrug ved hjælp af mærkning og standardiserede vareoplysninger (4) er tidligere blevet væsentligt ændret (5). Da der skal foretages yderligere ændringer, bør direktivet af klarhedshensyn omarbejdes.

(2) Direktiv 92/75/EØF gælder kun for husholdningsapparater. Udvides dets anvendelsesområde til også at omfatte andre produkter, herunder byggevarer, der direkte eller indirekte påvirker energiforbruget under anvendelsen i betydelig grad , er der, som det fremgår af Kommissionens meddelelse af 16. juli 2008 om handlingsplanen for bæredygtigt forbrug, bæredygtig produktion og en bæredygtig industripolitik, mulighed for at fremkalde et forstærket sammenspil med bestående lovregler, særlig med Europa-Parlamentets og Rådets direktiv 2005/32/EF af 6. juli 2005 om rammerne for fastlæggelse af krav til miljøvenligt design af energiforbrugende produkter ║ (6). Nærværende direktiv bør supplere, men på ingen måde foregribe anvendelsen af direktiv 2005/32/EF. Nærværende direktiv indeholder mål om ved hjælp af en helhedsstrategi at opnå yderligere energibesparelser og miljømæssige gevinster og bør derfor betragtes som en del af et endnu bredere lovgrundlag, der omfatter Europa-Parlamentets og Rådets forordning (EF) nr. 1980/2000 af 17. juli 2000 om en revideret ordning for tildeling af et EF-miljømærke (7) og Europa-Parlamentets og Rådets direktiv 2002/91/EF af 16. december 2002 om bygningers energimæssige ydeevne (8) .

(3) Formandskabets konklusioner fra Det Europæiske Råd den 8.-9. marts 2007 understregede behovet for at øge energieffektiviteten i EU for at nå målet om besparelser på 20 % i EU's energiforbrug inden 2020 og opfordrede til en grundig og hurtig gennemførelse af de væsentligste områder i Kommissionens meddelelse af 19. oktober 2006 med titlen »Handlingsplan for energieffektivitet: Udnyttelse af potentialet«. Handlingsplanen satte især fokus på de meget store muligheder for energibesparelser i varesektoren.

(4) For at opnå større energieffektivitet og energibesparelser er det endvidere vigtigt, at EU og medlemsstaterne gør målet om energibesparelser på 20 % inden 2020 retligt bindende og fremlægger forslag om og gennemfører foranstaltninger i overensstemmelse hermed for at sikre, at dette mål nås.

(5) En forbedring af energirelaterede produkters effektivitet ved hjælp af forbrugernes bevidste valg vil gavne EU's økonomi som helhed og også fremstillingsindustrien, idet kulstofprisen i emissionshandelsordningen derved nedsættes.

(6) Ved at forelægge præcise, relevante og sammenlignelige oplysninger om energirelaterede produkters specifikke energiforbrug bør man påvirke slutbrugernes valg til fordel for produkter, som selv har eller hvis anvendelse indirekte medfører et lavere forbrug af energi og andre væsentlige ressourcer, og producenterne vil som følge heraf blive tilskyndet til at tage skridt til at fremstille produkter med et lavere forbrug af energi og andre væsentlige ressourcer; indirekte skulle sådanne oplysninger også kunne fremme en rationel anvendelse af disse produkter for at fremme EU's mål om en 20 procents forøgelse af energieffektiviteten . Foreligger sådanne oplysninger derimod ikke, vil markedskræfterne ikke alene kunne fremme en rationel udnyttelse af energi og andre væsentlige ressourcer i disse produkter.

(7) I betragtning af at bygninger tegner sig for 40 % af det samlede energiforbrug i EU, og at formålet med revisionen af direktiv 2002/91/EF er at fremme en omkostningseffektiv forbedring af bygningers samlede energimæssige ydeevne, bør det blive nemmere for private husholdninger at vælge de mest energi- og omkostningseffektive varer i forbindelse med renovering af deres bygninger, hvis bestemte energirelaterede byggevarer i denne sammenhæng inddrages under nærværende direktivs anvendelsesområde.

(8) Med henblik på at sikre forudsigelighed for producenterne og klarhed for slutbrugerne bør Kommissionen opstille en liste over prioriterede energirelaterede produkter, herunder byggeprodukter, der falder ind under dette direktivs anvendelsesområde og følgelig vil blive omfattet af medlemsstaternes og Kommissionens gennemførelsesforanstaltninger.

(9) Oplysninger spiller en afgørende rolle i markedskræfternes spil, og det er derfor nødvendigt at indføre en ensartet etiket for alle produkter af samme type, at give potentielle købere supplerende standardoplysninger om produkternes energiomkostninger og forbrug af andre væsentlige ressourcer, og at sørge for, at potentielle slutbrugere, der ikke ser produkterne udstillet og derfor ikke har lejlighed til at se etiketten, også får disse oplysninger. For at kunne få den ønskede gennemslagskraft bør etiketten være enkel, kortfattet og let genkendelig for slutbrugerne ║. Med henblik herpå bør etikettens nuværende layout bibeholdes som grundlag for oplysninger til slutbrugerne om produkternes energieffektivitet. Energiforbruget og andre oplysninger om produkterne bør måles efter harmoniserede standarder og metoder.

(10) Som understreget i Kommissionens konsekvensanalyse, der ledsagede forslaget til dette direktiv, er den oprindelige og succesrige A-G-mærkning blevet anvendt som model i forskellige lande rundt om i verden, som f.eks. Argentina, Brasilien, Chile, Iran, Israel, Kina og Sydafrika.

(11) Medlemsstaterne bør regelmæssigt overvåge, hvordan dette direktiv efterleves, og lade relevante oplysninger indgå i den toårige rapport, som de har pligt til at forelægge for Kommissionen i henhold til dette direktiv, og herunder navnlig med hensyn til leverandørernes og forhandlernes ansvarsområder.

(12) En rent frivillig ordning ville betyde, at kun nogle produkter bliver mærket eller forsynet med standardiserede vareoplysninger, hvilket ville skabe uklarhed for eller endog vildledning af visse slutbrugere. Den foreliggende ordning bør derfor sikre, at forbruget af energi og andre væsentlige ressourcer oplyses for alle produkter ved obligatorisk mærkning og på et standardiseret produktdatablad.

(13) Energirelaterede produkter påvirker under deres anvendelse direkte eller indirekte forbruget af energi i mange forskellige former, hvoraf elektricitet og gas er de vigtigste. Derfor bør direktivet omfatte energirelaterede produkter, der under deres anvendelse direkte eller indirekte påvirker forbruget af enhver form for energi , i overensstemmelse med EU's målsætninger om bedre energieffektivitet, udvikling af vedvarende energikilder (VE) og reduktion af drivhusgasemissioner .

(14) Der bør ▐ udarbejdes gennemførelsesforanstaltninger for energirelaterede produkter, som under deres anvendelse direkte eller indirekte påvirker forbruget af energi eller i givet fald andre væsentlige ressourcer betydeligt ▐, når oplysninger tilvejebragt ved mærkning kan tilskynde slutbrugerne til at købe mere effektive produkter.

(15) I betragtning af at bygninger tegner sig for 40 % af det samlede energiforbrug i EU, og at EU i forbindelse med sine forpligtelser i Kyotoprotokollen har sat sig som mål at forbedre energieffektiviteten med 20 % inden 2020, er det vigtigt at prioritere udarbejdelsen af gennemførelsesforanstaltninger for byggevarer som f.eks. vinduer.

(16) Antallet af medlemsstater med regler for offentlige indkøb, som forpligter de kontraherende myndigheder til at købe energieffektive produkter , bør fortsat øges, indtil målet om at dække hele Den Europæiske Unions område er nået . Det samme bør gælde for de medlemsstater , der har ║ indført incitamenter for energieffektive produkter. Med henblik på at undgå markedsforvridninger, og selv om kriterierne for, hvornår produkter kan komme i betragtning til offentlige indkøb eller incitamenter, kan være meget forskellige fra medlemsstat til medlemsstat , bør de stemme overens med Den Europæiske Unions strategiske mål vedrørende energieffektivitet . Henvisning til præstationsklasser som niveauer for bestemte produkter i overensstemmelse med de retsakter, hvorved dette direktiv gennemføres, kan være et middel til at reducere den opsplitning af markederne, som forskellige kriterier for offentlige indkøb og incitamenter medfører, og fremme udbredelsen af effektive produkter.

(17) Når der fastsættes bestemmelser om offentlige indkøb i forskrifter til gennemførelse af dette direktiv, bør der indføres passende værdi- og volumenmæssige tærskler for disse indkøb under hensyntagen til, hvilken administrationsbyrde det vil pålægge medlemsstaterne, og hvilke muligheder de har for at gennemføre indkøbsreglerne.

(18) Eventuelle incitamenter fra medlemsstaterne til fremme af effektive produkter kan udgøre statsstøtte. Dette direktiv foregriber ikke resultatet af en eventuelt kommende statsstøttesag om sådanne incitamenter efter traktatens artikel 87 og 88. Statsstøtte til miljøbeskyttelse, og navnlig til energibesparelser, som tjener fælleseuropæiske interesser, er dog genstand for undtagelser i henhold til forskellige EF-retningslinjer og på de deri fastsatte betingelser som fastlagt i EF-retningslinjerne for statsstøtte til miljøbeskyttelse (9).

(19) Fremme af energieffektive produkter ved mærkning, offentlige indkøb og incitamenter bør ikke gå ud over sådanne produkters samlede miljøpræstationer.

(20) Bestemmelserne i dette direktiv vedrørende indholdet af reklamer bør kun betragtes som en ekstraordinær foranstaltning. Disse bestemmelser bør derfor ikke indskrænke reklame på nogen anden måde i henhold til anden fællesskabslovgivning.

(21) De nødvendige foranstaltninger til gennemførelse af dette direktiv bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (10).

(22) Kommissionen bør navnlig tillægges beføjelser til at vedtage gennemførelsesforanstaltninger om mærkning og standardiserede vareoplysninger om energirelaterede produkters forbrug af energi og andre væsentlige ressourcer under deres anvendelse . Med henblik på at indføre et system, der både er forudsigeligt for industrien og forståeligt for forbrugerne, bør det være Kommissionens opgave at fastsætte en gyldighedsperiode for energietikettens klassificering(er) og for regelmæssigt tilbagevendende opdatering af tærsklerne for klassificeringen af effektivitetsindeks . Da der er tale om generelle foranstaltninger, der har til formål at ændre ikke-væsentlige bestemmelser i dette direktiv ved at supplere det med nye ikke-væsentlige bestemmelser, skal foranstaltningerne vedtages efter forskriftsproceduren med kontrol ║ i artikel 5a i afgørelse 1999/468/EF. Kommissionen bør hvert andet år forelægge en rapport for Europa-Parlamentet, som dækker EU og hver enkelt medlemsstat og indeholder detaljerede oplysninger om vedtagelsen af gennemførelsesforanstaltninger samt standardiserede vareoplysninger.

(23) Forpligtelsen til at gennemføre nærværende direktiv i national ret bør kun omfatte de bestemmelser, hvori der er foretaget indholdsmæssige ændringer i forhold til det tidligere direktiv. Forpligtelsen til at gennemføre de bestemmelser, hvori der ikke er foretaget ændringer, følger af det tidligere direktiv.

(24) Når medlemsstaterne gennemfører de relevante bestemmelser i dette direktiv, bør de bestræbe sig på at afstå fra foranstaltninger, som kunne pålægge små og mellemstore virksomheder (SMV'er) unødvendige bureaukratiske og tunge forpligtelser, og i så vid udstrækning som muligt tage hensyn til SMV'ernes særlige behov og finansielle og administrative grænser.

(25) Nærværende direktiv bør ikke berøre medlemsstaternes forpligtelser med hensyn til de i bilag I, del B, angivne frister for gennemførelse i national ret og anvendelse af direktivet -

UDSTEDT FØLGENDE DIREKTIV:

Artikel 1

Anvendelsesområde

1. I dette direktiv fastsættes der rammevilkår for harmonisering af nationale krav om, at slutbrugerne bl.a. ved mærkning og varedeklarering skal oplyses om energirelaterede produkters forbrug af energi og andre væsentlige ressourcer under deres anvendelse og om andre i denne forbindelse relevante forhold, således at slutbrugerne får mulighed for at vælge mere effektive produkter.

2. Direktivet finder anvendelse på energirelaterede produkter, herunder byggevarer, som under deres anvendelse direkte eller indirekte påvirker forbruget af energi og i givet fald andre væsentlige ressourcer i betydelig grad.

3. Dette direktiv gælder ikke for:

a) brugte produkter

b) transportmidler for personer eller varer

c) den dataplade eller lignende, som af sikkerhedsgrunde er anbragt på produkterne.

Artikel 2

Definitioner

I dette direktiv forstås ved:

— »energirelateret produkt« (herefter »produkt«): ethvert produkt, der indvirker på energiforbruget under deres anvendelse, og som bringes i omsætning eller tages i brug i Fællesskabet, herunder dele, der er beregnet til at indgå i energirelaterede produkter, der er omfattet af dette direktiv, når de bringes i omsætning eller tages i brug som enkeltdele for slutbrugere, og når deres miljøpræstationer kan vurderes selvstændigt

— »byggevare« :

et energirelateret produkt, der anvendes til opførelse eller renovering af bygninger

— »datablad«: et standardiseret skema med oplysninger om et produkt

— »andre væsentlige ressourcer«: vand, råvarer eller andet, som forbruges af et produkt ved normal brug

— »supplerende oplysninger«: andre oplysninger om et produkts ydeevne og andre egenskaber, som er af betydning for eller kan bidrage til vurderingen af dets forbrug af energi pr. tidsenhed eller andre væsentlige ressourcer på grundlag af målelige data, herunder ressourcer til dets fremstilling eller andre væsentlige miljøaspekter i den forbindelse

— »væsentlige miljøaspekter«: forhold, der betegnes som væsentlige for et energirelateret produkt i en gennemførelsesforanstaltning, der vedtages for det pågældende produkt i medfør af direktiv 2005/32/EF

— »direkte påvirkning« :

påvirkning fra produkter, der reelt forbruger energi

— »indirekte påvirkning« :

påvirkning fra produkter, der ikke forbruger energi, men bidrager til energiforbrug, hvorved bedømmelsen af disse produkters ydeevne skal baseres på objektive og uafhængige parametre, som ikke er underlagt klimavariation

— »forhandler«: en detailhandler eller anden person, som sælger, udlejer, sælger på afbetaling eller udstiller produkter, der er bestemt til den endelige bruger

— »leverandør«: producenten, importøren eller en godkendt repræsentant for en af disse i Fællesskabet, eller den person, der bringer produktet i omsætning i Fællesskabet

— »slutbruger« :

juridisk eller fysisk person, der anvender et produkt til erhvervsmæssige eller personlige formål. Denne person er den endelige forbruger af et produkt og navnlig den person, som produktet er udformet til, og kan være forskellig fra den person, som køber produktet. Definitionen dækker private forbrugere og forbrugergrupper. Ved køb af energirelaterede produkter skal offentlige myndigheder også forstås som »slutbrugere« i dette direktiv

Artikel 3

Medlemsstaternes ansvarsområder

1. Medlemsstaterne træffer alle nødvendige foranstaltninger for at sikre,

a) at alle leverandører og forhandlere på deres område opfylder deres forpligtelser som fastsat i artikel 5 og 6 og artikel 10, stk. 3 og 4

b) at det forbydes, at andre etiketter, mærker, symboler eller inskriptioner, som ikke er i overensstemmelse med kravene i dette direktiv og i de relevante gennemførelsesforanstaltninger, anbringes på produkter, der er omfattet af dette direktiv, hvis det er sandsynligt, at det vil vildlede slutbrugerne eller skabe uklarhed for dem med hensyn til forbruget af energi eller i givet fald andre væsentlige ressourcer under anvendelsen at anbringe sådanne etiketter m.v.

c) at der samtidig med indførelsen af ordningen med etiketter og datablade vedrørende energiforbrug eller -besparelse gennemføres reklame- og oplysningskampagner, der skal fremme energieffektiviteten og tilskynde slutbrugerne til en mere ansvarlig udnyttelse af energien║

d) at der træffes passende foranstaltninger for at tilskynde Kommissionen og de nationale myndigheder, der er ansvarlige for gennemførelsen af dette direktiv, til at samarbejde med hinanden og udveksle oplysninger for at medvirke til, at direktivet kommer til at fungere. Det administrative samarbejde og udvekslingen af oplysninger udføres under udnyttelse af alle de elektroniske kommunikationsmidlers fordele og kan modtage støtte fra relevante EF-programmer. Samarbejdet varetages på en sådan måde, at der er den nødvendige garanti for behandlingens sikkerhed og fortrolighed og for beskyttelsen af følsomme oplysninger, der overdrages under denne procedure. Kommissionen træffer passende foranstaltninger for at tilskynde og bidrage til ║ samarbejde mellem medlemsstaterne.

2. Når en medlemsstat konstaterer, at et produkt ikke opfylder alle relevante krav til etiketten og databladet som omhandlet i dette direktiv og dets gennemførelsesforanstaltninger, pålægges leverandøren at bringe produktet i overensstemmelse med disse krav på effektive og forholdsmæssige vilkår fastsat af medlemsstaten. Med hensyn til produkter, der allerede er blevet erhvervet, skal forbrugerne have de rettigheder, der allerede er foreskrevet i fællesskabslovgivningen og national lovgivning om forbrugerbeskyttelse, herunder erstatning eller ombytning af produktet.

Er der tilstrækkeligt belæg for, at et produkt muligvis ikke opfylder kravene, træffer den berørte medlemsstat inden for en bestemt tidsramme de nødvendige forebyggende foranstaltninger for at sikre overholdelse af kravene i dette direktiv, under hensyntagen til skader forårsaget af manglende efterlevelse.

I tilfælde af vedvarende manglende efterlevelse ▐ træffer medlemsstaten afgørelse om at begrænse eller forbyde omsætning eller ibrugtagning af det pågældende produkt eller om, at det skal tilbagetrækkes. Kommissionen og de andre medlemsstater underrettes omgående i tilfælde, hvor omsætningen af produktet begrænses,hvor det tilbagetrækkes, eller hvor der udstedes forbud mod at bringe det i omsætning.

3. Hvert andet år forelægger medlemsstaterne Kommissionen en rapport om deres indsats for at håndhæve direktivet og om, hvor godt det efterleves på deres område.

Kommissionen kan fastsætte nærmere bestemmelser om det fælles indhold af sådanne rapporter ved at opstille mindstekrav til en harmoniseret model . Sådanne foranstaltninger, der har til formål at ændre ikke-væsentlige bestemmelser i dette direktiv ved at supplere det vedtages efter forskriftsproceduren med kontrol i artikel 11, stk. 2.

Artikel 4

Oplysningskrav

Medlemsstaterne sørger for:

1) at oplysninger om forbrug af el-energi, andre former for energi og andre væsentlige ressourcer under anvendelsen samt supplerende oplysninger meddeles slutbrugerne i overensstemmelse med gennemførelsesforanstaltningerne i medfør af dette direktiv ved hjælp af et datablad og en etiket om produkter, der udstilles eller udbydes til salg, leje eller afbetalingssalg til den endelige bruger, hvad enten det foregår direkte eller indirekte ved fjernsalg under enhver form, herunder via internettet ║

2) at de i nr. 1) omhandlede oplysninger også tilvejebringes for indbyggede eller installerede produkter, ▐ når det kræves i den relevante gennemførelsesforanstaltning

3) at enhver reklame, som vedrører en bestemt model af energirelaterede produkter, der er omfattet af en gennemførelsesforanstaltning i medfør af dette direktiv, og indeholder tekniske specifikationer, skal give slutbrugerne de nødvendige oplysninger om energiforbrug eller energibesparelser og navnlig indeholde en henvisning til produktets energiklasse

4) at teknisk salgsmateriale vedrørende energirelaterede produkter, som beskriver et produkts specifikke tekniske parametre, navnlig tekniske vejledninger og brochurer fra producenterne, enten i trykt udgave eller online, skal give slutbrugerne de nødvendige oplysninger om energiforbrug eller indeholde en henvisning til produktets energietiket.

Artikel 5

Leverandørernes ansvarsområder

Medlemsstaterne sørger for:

1) at leverandører, der bringer produkter, som er omfattet af en gennemførelsesforanstaltning, i omsætning eller anvendelse, forsyner dem med en etiket og et datablad i overensstemmelse med dette direktiv og en sådan gennemførelsesforanstaltning

2) at leverandørerne udarbejder et så udførligt teknisk dokumentationsmateriale, at det er muligt at bedømme nøjagtigheden af etikettens og databladets oplysninger. Det tekniske dokumentationsmateriale skal indeholde: a) en generel beskrivelse af produktet b) resultaterne af konstruktionsberegninger, hvis de er relevante c) afprøvningsrapporter, hvis sådanne foreligger, herunder også fra relevante bemyndigede organisationer, som defineret i anden fællesskabslovgivning d) henvisninger, når der benyttes værdier for lignende modeller, til disse modeller, således at de kan identificeres. Leverandørerne kan med henblik herpå anvende materiale, der er udarbejdet i overensstemmelse med krav i andre relevante fællesskabsbestemmelser ║

3) at leverandørerne stiller det tekniske dokumentationsmateriale til rådighed for inspektionsformål i fem år efter fremstillingen af det sidste af de relevante produkter. Leverandørerne stiller på anmodning en elektronisk version af det tekniske dokumentationsmateriale til rådighed for medlemsstaternes markedstilsynsmyndigheder og for Kommissionen ║

4) at leverandørerne leverer forhandlerne de nødvendige etiketter til mærkning og vareoplysning gratis. Leverandørerne skal, uden at deres frihed til at vælge system for levering af etiketter derved indskrænkes, levere etiketterne omgående på bestilling fra forhandlerne ║

5) at leverandørerne foruden etiketterne leverer et datablad ▐

6) at leverandørerne gengiver et produktdatablad i alle produktbrochurer. Følger der ikke produktbrochurer med fra leverandøren, indgår databladene i anden dokumentation, som leverandøren leverer sammen med produktet ║

7) at ansvaret for, at oplysningerne på etiketterne og databladene er korrekte, påhviler leverandørerne ║

8) at leverandørerne anses for at have givet deres samtykke til offentliggørelse af oplysningerne på etiketten eller databladet.

Artikel 6

Forhandlernes ansvarsområder

Medlemsstaterne sørger for:

1) at forhandlerne placerer etiketterne korrekt , synligt og læseligt, og sørger for, at databladet indgår i produktbrochuren eller andet materiale, der følger produktet, når det sælges til slutbrugere

2) at forhandlerne for at opfylde kravene om mærkning og vareoplysning ved udløbet af den gamle etikets gyldighedsperiode forsyner alle udstillede produkter, der er omfattet af en gennemførelsesforanstaltning, med den seneste version af den korrekte etiket på det relevante sprog, anbragt på det iøjnefaldende sted, som fastsættes i den for produktet gældende gennemførelsesforanstaltning.

Artikel 7

Fjernsalg

Udbydes produkter til salg, leje eller salg på afbetaling, ved postordre, gennem katalog, via internettet , telefonsalg eller på enhver anden måde, der indebærer, at den potentielle slutbruger må formodes ikke at få lejlighed til at se produktet udstillet, skal gennemførelsesforanstaltningerne indeholde en bestemmelse om, at potentielle slutbrugere, inden de køber et produkt, skal gøres bekendt med de oplysninger, der er angivet på den seneste version af etiketten til produktet og i databladet. I tilfælde af fjernsalg skal det i gennemførelsesforanstaltningerne fastsættes, hvordan etiketten og databladet skal anbringes.

Artikel 8

Fri bevægelighed

1. Medlemsstaterne må ikke forbyde, fastsætte restriktioner for eller lægge hindringer i vejen for, at produkter, der er omfattet af ║ og fuldt ud overholder dette direktiv og de gældende gennemførelsesforanstaltninger , bringes i omsætning eller anvendelse på deres område.

2. Forudsat at medlemsstaterne overvåger markedet regelmæssigt, og medmindre de har belæg for det modsatte, skal de anse etiketter og datablade for at opfylde dette direktivs og gennemførelsesforanstaltningernes bestemmelser. Medlemsstaterne forlanger, at leverandørerne fremlægger dokumentation som omhandlet i artikel 5, for, at oplysningerne på etiketterne og databladene er korrekte, hvis de har grund til at formode, at sådanne oplysninger er ukorrekte.

Artikel 9

Offentlige indkøb og incitamenter

1. Ordregivende myndigheder, der, jf. Europa-Parlamentets og Rådets direktiv 2004/18/EF (11), indgår offentlige kontrakter om vareindkøb, ║ tjenesteydelser eller ║ bygge- og anlægsprojekter, som ikke er udelukket fra direktivets anvendelsesområde i henhold til direktivets artikel 12-18, indkøber ikke produkter, der ikke opfylder de mindstekrav til præstationsniveauet, der fastsættes i den for produktet gældende gennemførelsesforanstaltning , og som i bestræbelserne på at opnå den højeste effektivitetsklasse ikke opfylder de i stk. 2 fastsatte kriterier .

2. Der gælder følgende kriterier for fastsættelse i gennemførelsesforanstaltninger af mindstekrav til præstationsniveauet gældende ved offentlige indkøb:

a) omkostningseffektivitet for de offentlige finanser

b) produkternes relevans for offentlige indkøbskontrakter

c) muligheder for energibesparelser

d) fremme af innovation i overensstemmelse med Lissabonstrategien

e) sandsynligheden af, at kravene vil fremme ændringer på markedet til fordel for produkter med bedre præstationer

f) nødvendigheden af at sikre tilstrækkelig konkurrence.

3. Stk. 1 gælder for kontrakter med en værdi eksklusive moms på mindst 15 000 EUR. I gennemførelsesforanstaltningerne kan tærsklen sættes højere end 15 000 EUR eksklusive moms, hvis normale indkøbspriser og mængder tilsiger det.

4. Medlemsstaterne yder ikke incitamenter til et produkt, der ikke opfylder de mindstekrav til præstationsniveauet, der er fastsat i den for produktet gældende gennemførelsesforanstaltning.

5. Når medlemsstaterne gennemfører offentlige indkøb eller yder incitamenter til produkter, udtrykker de mindstekravene som præstationsklasser som defineret i den for det pågældende produkt gældende gennemførelsesforanstaltning.

Incitamenter kan bl.a. omfatte skattefradrag både for slutbrugere, der bruger yderst energieffektive produkter, og for virksomheder, der producerer og afsætter sådanne produkter, og nedsat moms på materialer og komponenter, der øger energieffektiviteten. Medlemsstaternes incitamenter skal være hensigtsmæssige og effektive.

Artikel 10

Revision af de på energietiketten oplyste klassificeringer

1. Kommissionen er ansvarlig for den regelmæssigt tilbagevendende revision af den eller de på energietiketten oplyste klassificeringer i overensstemmelse med den gyldighed, der er fastsat for klassificeringerne i medfør af gennemførelsesforanstaltningerne i artikel 12.

2. Kommissionen skal basere revisionen af tærsklerne for klassificeringen af effektivitetsindeks på de senest foreliggende tal og tage hensyn til, hvor hurtigt den teknologiske udvikling for det pågældende produkt går, og skal i god tid før revisionen gennemføre en relevant høring af de interesserede parter i overensstemmelse med artikel 12, stk. 3.

3. Leverandørerne skal være forpligtede til at levere den sidste version af etiketten til forhandlerne senest ved udløbet af den gamle etikets gyldighedsperiode.

4. Forhandlerne skal være forpligtede til at erstatte den gamle etiket med energietiketten med de reviderede klassificeringer for det pågældende produkt den dag, gyldighedsperioden for den gamle etiket udløber i overensstemmelse med artikel 6, nr. 2.

Artikel 11

Udvalgsprocedure

1. Kommissionen bistås af et udvalg.

2. Når der henvises til denne artikel, anvendes artikel 5a, stk. 1-4, og artikel 7 i afgørelse 1999/468/EF, jf. dennes artikel 8.

Artikel 12

Gennemførelsesforanstaltninger

1. Nærmere bestemmelser om etiketten og databladet fastsættes i gennemførelsesforanstaltninger. Disse gennemførelsesforanstaltninger, der har til formål at ændre ikke-væsentlige bestemmelser i dette direktiv ved at supplere det vedtages efter forskriftsproceduren med kontrol i artikel 11, stk. 2, for hver type produkt i overensstemmelse med denne artikel.

Når et produkt opfylder de kriterier, der er anført i stk. 2, skal der vedtages en gennemførelsesforanstaltning for det i overensstemmelse med stk. 4.

Gennemførelsesforanstaltningerne skal indeholde bestemmelser om etikettens og databladets oplysninger om forbruget af energi og andre væsentlige ressourcer under anvendelsen, som sætter slutbrugerne i stand til at træffe mere velinformerede beslutninger om køb, og som sætter markedstilsynsmyndighederne i stand til at kontrollere, om produkterne lever op til de anførte oplysninger.

Når en gennemførelsesforanstaltning indeholder bestemmelser om både energieffektivitet og forbrug af væsentlige ressourcer for et produkt, skal etikettens udformning og indhold fremhæve produktets energieffektivitet.

De i øjeblikket gældende gennemførelsesforanstaltninger, der er blevet vedtaget før dette direktivs ikrafttræden, bringes i overensstemmelse med bestemmelserne i dette direktiv, navnlig med hensyn til energietikettens udformning, klasser eller andet indhold, senest den … (12) .

2. De i stk. 1 omhandlede kriterier er:

a) produkterne skal ifølge de nyeste foreliggende tal og under hensyntagen til, hvor store mængder de omsættes i på Fællesskabets marked, rumme betydelige muligheder for at spare energi og i givet fald andre væsentlige ressourcer ║

b) der skal være stor spredning i de relevante præstationsniveauer for de produkter, der kan fås på markedet med de relevante funktionelle egenskaber ║

c) Kommissionen skal tage hensyn til relevant fællesskabslovgivning og selvregulering som f.eks. frivillige aftaler, når de forventes at opfylde de politiske mål hurtigere eller til lavere omkostninger end obligatoriske krav.

3. Når Kommissionen udarbejder et udkast til gennemførelsesforanstaltning, skal den:

a) tage hensyn til de miljøparametre, der er anført i direktiv 2005/32/EF, bilag I, del 1, og kendetegnet som væsentlige den relevante gennemførelsesforanstaltning til direktiv 2005/32/EF, og som er relevante for slutbrugeren under anvendelsen

b) vurdere foranstaltningens virkninger for miljøet, slutbrugerne og producenterne, herunder små og mellemstore virksomheder med hensyn til konkurrenceevne, også på markeder uden for Fællesskabet, innovation, markedsadgang samt omkostninger og udbytte

c) foretage en passende høring af interessenter, herunder producenter og disses leverandører

d) fastsætte en eller flere gennemførelsesdatoer, eventuel fasedeling eller overgangsforanstaltninger eller -perioder, navnlig under hensyntagen til eventuelle virkninger for SMV'er eller for særlige produktgrupper, der primært fremstilles af SMV'er.

4. Gennemførelsesforanstaltningerne skal særlig angive følgende:

a) den nøjagtige definition af den type produkt, der er omfattet deraf

b) de målestandarder og målemetoder, der skal anvendes med henblik på at fremskaffe de i artikel 1, stk. 1, omhandlede oplysninger

c) hvilke enkeltheder det tekniske dokumentationsmateriale, der kræves i henhold til artikel 5 skal indeholde

d) udformning og indhold af den i artikel 4 nævnte etiket, som så vidt muligt skal have en ensartet udformning for alle produktgrupper og i alle tilfælde skal være synlig og læselig og samtidig som grundlag bibeholde de vigtigste elementer i den nuværende etiket (den lukkede A-G-klassificeringsskala), der er enkle og genkendelige; etiketten skal også angive en gyldighedsperiode

e) hvor på det udstillede produkt etiketten skal anbringes, samt hvilke oplysninger der skal leveres, og hvordan etiketten og/eller oplysningerne skal forelægges ved salgstilbud som omhandlet i artikel 7.; I givet fald kan gennemførelsesforanstaltningerne foreskrive, at etiketten skal fastgøres på produktet eller trykkes på emballagen, eller fastsætte nærmere krav til, hvordan mærkningen skal gengives ved trykning af kataloger, fjernslag og internetsalg

f) indholdet og i givet fald formatet af samt andre enkeltheder vedrørende det datablad eller de yderligere oplysninger, der er omhandlet i artikel 4 og artikel 5, stk. 3; oplysningerne på etiketten skal også fremgå af databladet

g) for produkter, hvor det er relevant: mindstekrav til præstationsniveauet og i givet fald en tærskel på over 15 000 EUR eksklusive moms med henblik på artikel 9, stk. 1 og 3

h) for produkter, hvor det er relevant: mindstekrav til præstationsniveauet med henblik på artikel 9, stk. 4

i) etikettens specifikke indhold i forbindelse med reklame, herunder i relevant omfang energiklasse og andre relevante præstationsniveauer for det pågældende produkt, i en læselig og synlig form

j) den fastsatte gyldighed for den eller de på etiketten oplyste klassificeringer , som skal være en periode på mindst tre år og højst fem år, og som skal tage hensyn til, hvor hurtigt produktet udvikler sig, samt datoen for den næste revision på grundlag af den fastsatte gyldighed

k) præcisionsgraden af deklarationerne på etiket og datablad

l) hvornår gennemførelsesforanstaltningen skal evalueres og eventuelt revideres under hensyntagen til, hvor hurtigt den teknologiske udvikling går.

Artikel 13

Prioritetsliste for gennemførelse

Kommissionen meddeler senest den … (13) Europa-Parlamentet og medlemsstaterne en liste over prioriterede produkter, herunder byggevarer, som foreslås mærket på grundlag af deres energibesparelsespotentiale.

Artikel 14

Mulighed for udvidelse af anvendelsesområde

Kommissionen foretager inden 2010 en gennemførlighedsundersøgelse for at finde frem til, hvorvidt etiketten, gennem vedtagelse af gennemførelsesforanstaltninger, også bør oplyse slutbrugerne om, hvorledes produktet påvirker betydelige energi- og andre væsentlige ressourcer gennem hele dets livscyklus.

Artikel 15

Sanktioner

Medlemsstaterne fastsætter bestemmelser om sanktioner for overtrædelse af de nationale bestemmelser, der er vedtaget i medfør af dette direktiv og dets gennemførelsesforanstaltninger, og træffer alle nødvendige foranstaltninger til at sikre gennemførelsen heraf. Sanktionerne skal være effektive, stå i rimeligt forhold til overtrædelsernes grovhed og have afskrækkende virkning. Medlemsstaterne træffer endvidere de nødvendige foranstaltninger til en bedre retlig beskyttelse mod uberettiget brug af mærkning. Medlemsstaterne giver senest på den i artikel 16, stk. 1, fastsatte dato Kommissionen meddelelse om disse bestemmelser og meddeler omgående senere ændringer af betydning for bestemmelserne.

Artikel 16

Gennemførelse i national ret

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den … (14). De meddeler straks Kommissionen teksten til disse love og bestemmelser med en sammenligningstabel, som viser sammenhængen mellem de pågældende love og bestemmelser og dette direktiv.

De anvender disse bestemmelser fra den […].

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De skal også indeholde oplysning om, at henvisninger i gældende love og administrative bestemmelser til det direktiv, der ophæves ved nærværende direktiv, gælder som henvisninger til nærværende direktiv. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 17

Ophævelse

Direktiv 92/75/EØF, som ændret ved Europa-Parlamentets og Rådets forordning (EF) nr. 1882/2003 (15), jf. bilag I, del A, ophæves med virkning fra den … (16), uden at dette berører medlemsstaternes forpligtelser med hensyn til de i bilag I, del B, angivne frister for gennemførelse i national ret og anvendelse af direktivet.

Henvisninger til det ophævede direktiv gælder som henvisninger til nærværende direktiv og læses efter sammenligningstabellen i bilag II.

Artikel 18

Ikrafttræden

Dette direktiv træder i kraft dagen efter offentliggørelsen i Den Europæiske Unions Tidende.

Artikel … (17) finder anvendelse fra den … (18).

Artikel 19

Adressater

Dette direktiv er rettet til medlemsstaterne.

Udfærdiget i ║ På Europa-Parlamentets vegne Formand På Rådets vegne Formand

(1) Udtalelse af 24. marts 2009.

(2) EUT C …

(3) Europa-Parlamentets holdning af 5. maj 2009.

(4) EFT L 297 af 13.10.1992, s. 16.

(5) Se bilag I, del A.

(6) EUT L 191 af 22.7.2005, s. 29.

(7) EFT L 237 af 21.9.2000, s. 1.

(8) EFT L 1 af 4.1.2003, s. 65.

(9) EUT C 82 af 1.4.2008, s. 1.

(10) EFT L 184 af 17.7.1999, s. 23.

(11) EUT L 134 af 30.4.2004, s. 114.

(12) Seks måneder efter dette direktivs ikrafttræden.

(13) Seks måneder efter dette direktivs ikrafttræden.

(14) 12 måneder efter dette direktivs ikrafttræden.

(15) EUT L 284 af 31.10.2003, s. 1.

(16) Én dag efter den dato, der er fastsat i dette direktivs artikel 16, stk. 1, andet afsnit.

(17) Artikler, der anses for uændrede i den endelige version af omarbejdningen.

(18) Én dag efter den dato, der er fastsat i dette direktivs artikel 16, stk. 1, andet afsnit.

Tirsdag, den 5. maj 2009

BILAG I Del A Ophævet direktiv med ændringer (jf. artikel 17) Rådets direktiv 92/75/EØF (EFT L 297 af 13.10.1992, s. 16) Forordning (EF) nr. 1882/2003 (EFT L 284 af 31.10.2003, s. 1) Kun punkt 32 i bilag III Del B Frister for gennemførelse i national ret (jf. artikel 17) Direktiv Frist for gennemførelse 92/75/EØF 1. januar 1994 ║